जो कीर्तन करता है, उसी भाग्यवान को इसके असीम और अनुपम आनन्द का पता है। वाणी इस अद्भुत आनन्द के रस का वर्णन नहीं कर सकती। इसी नाम के प्रताप से प्रहलाद ने जड़ में से चेतनरूप होकर भगवान को अवतार लेने के लिए बाध्य कर दिया। नाम के प्रताप से ब्रह्माजी सृष्टि रचने में समर्थ हुए, पानी पर पत्थर तैरने लगे, हनुमान जी समुद्र लांघ गए। संतों ने नाम जप के बल से जनता को मुक्ति की राह बतलाने में सफलता प्राप्त की। भगवान का नाम लेना और दर्शन करना एक ही बात है।